《观吴孟周司训真草书谱》
元代·方行

古来书学宗史籀，竹简遗文象科斗。钟张真草更入神，片楮至今藏不朽。

先生下笔绝代无，鸣玉绾结青珊瑚。况闻篆隶太倔强，百金一字传东吴。

墨池浸没玄兔颖，魑魅反走空堂静。金戟交撑日月轮，银钩倒画龙蛇影。

欧虞褚薛真出群，精妙只数王右军。英姿老气欲飞动，悬珠快剑相纷纭。

呜呼百世谁复识，我今作歌重刻石。莫同茧纸旧兰亭，閟入昭陵永难得。

作者简介：元台州黄岩人，字明敏。方国珍子。顺帝至正间为江浙行中书省参知政事，调江西。襟度潇洒，善谈名理，好读书。有《东轩集》。